Prins Andrew wil nie meer in sekssaak getuig | Netwerk24
10 Maart 2020 16:50
Prins Andrew van Brittanje sê hy sal nie uit vrye wil met Amerikaanse ondersoekers saamwerk in die ondersoek na die verooordeelde seksoortreder Jeffrey Epstein nie. Andrew en Epstein was glo goeie vriende.
Geoffrey Berman, 'n Amerikaanse advokaat, sê ondanks Andrew se aanbod in die openbaar om in hul ondersoek saam te werk, het hy nou "die deur heeltemal toegemaak" en "sal ons nou ons opsies oorweeg".
James Margolin, Berman se woordvoerder, wou nie kommentaar lewer oor watter opsies oorweeg word nie. Hy het bevestig die prins se regsverteenwoordigers het gesê Andrew sal nie uit vrye wil 'n onderhoud met hulle voer nie.
Prins Andrew, wie se vriendskap met die pedofiel Jeffrey Epstein die Britse koningshuis by 'n smerige skandaal betrek. Foto: Getty Images
Dit was ná 27 Januarie toe Berman op 'n nuuskonferensie gesê het Andrew het geen samewerking aangebied nie.
Andrew (60) het in November in 'n openbare verklaring gesê hy tree uit enige amptelike pligte en sal bereid wees om "enige aangewese owerheid met hul ondersoek te help indien nodig".
Andrew, koningin Elizabeth se tweede oudste seun, het ontken dat hy seks gehad het met 'n (destyds) sewentienjarige meisie wat hy deur Epstein ontmoet het. Die meisie, Virginia Roberts Giuffre, het gesê sy het in 2001 seks met die prins gehad.
Andrew het gesê hy het Epstein vertrou en erken hy het in sy huise in Manhattan en Palm Beach tuisgegaan, in sy private vliegtuig gevlieg en sy private eiland besoek. Hy het Epstein ook in 2010 in Central Park ontmoet twee jaar nadat die finansier skuld beken het op die uitlokking van 'n minderjarige vir prostitusie en hy verplig was om hom as 'n seksoortreder te registreer.
Die koninklike familie en Clare Montgomery, 'n Londense advokaat wat Andrew glo oor die Epstein-saak adviseer, wou nie op Berman se jongste uitspraak kommentaar lewer nie. – Reuters, CNN